EURÓPSKA KOMISIA V Bruseli12. 12. 2018 COM(2018) 838 final OZNÁMENIE KOMISIE o usmerneniach pre národné regulačné orgány k transparentnosti a posúdeniu cezhraničných sadzieb za balíky podľa nariadenia (EÚ) 2018/644 a vykonávacieho nariadenia Komisie (EÚ) 2018/1263



OZNÁMENIE KOMISIE o usmerneniach pre národné regulačné orgány k transparentnosti a posúdeniu cezhraničných sadzieb za balíky podľa nariadenia (EÚ) 2018/644 a vykonávacieho nariadenia Komisie (EÚ) 2018/1263 I.Úvod Vplyv nariadenia (EÚ) 2018/644 o službách cezhraničného dodávania balíkov (ďalej len „nariadenie“) bude vo veľkej miere závisieť od schopnosti národných regulačných orgánov získavať informácie a vykonať nasledovné nevyhnutné opatrenia (najmä posúdenie sadzieb podľa článku 6). Na dosiahnutie cieľov uvedeného nariadenia je preto potrebný zásah národných regulačných orgánov. Na základe toho toto oznámenie vychádza z informácií od Európskej skupiny regulačných orgánov pre poštové služby (ERGP). Toto oznámenie obsahuje usmernenie k používaniu formulárov uvedených vo vykonávacom nariadení Komisie (EÚ) 2018/1263, ktorým sa stanovujú formuláre na predkladanie informácií poskytovateľmi služieb dodávania balíkov (podľa článku 4 nariadenia) a na predkladanie informácií Komisii podľa článku 5 ods. 2 nariadenia do elektronickej databázy, ktorá bola vytvorená na tento účel. V oznámení sú takisto stanovené usmernenia k metodike, ktorá sa použije v súvislosti s prvkami, ktoré sa majú použiť na posúdenie cezhraničných kusových sadzieb, ako sa stanovuje v článku 6 ods. 2 a 3 nariadenia (EÚ) 2018/644. V oznámení sa ďalej poskytuje usmernenie k mechanizmu filtrovania založenému na predbežnom objektívnom posúdení s cieľom identifikovať takéto sadzby. Toto usmernenie sa poskytuje v súlade s článkom 6 ods. 1 nariadenia (na základe ktorého sa vyžaduje, aby sadzby, ktoré sa majú posúdiť, boli vopred identifikované). Takouto predchádzajúcou identifikáciou sa zníži administratívna záťaž pre národné regulačné orgány a poskytovateľov služieb dodávania balíkov podliehajúcich povinnosti univerzálnej služby. II.Poskytovanie informácií Príloha II k vykonávaciemu nariadeniu Komisie (EÚ) 2018/1263 obsahuje formuláre na predkladanie informácií podľa článku 4 nariadenia (EÚ) 2018/644 poskytovateľmi služieb dodávania balíkov. V tabuľkách 1.1, 1.2 a 1.3 prílohy II k tomuto vykonávaciemu nariadeniu sa rozlišuje medzi balíkmi, ktoré sa majú nahlásiť ako „poskytnuté na základe zmluvy uzavretej s odosielateľom“ alebo „spracované v mene iného poskytovateľa“. Toto rozlíšenie je nevyhnutné, aby sa zamedzilo dvojitému započítaniu balíkov. Pri oznamovaní takejto informácie by mali poskytovatelia služieb dodávania balíkov pri počte/obrate vstupujúcich balíkov rozlišovať medzi prípadmi, keď uzavreli zmluvu priamo s odosielateľom v zahraničí (v inom členskom štáte alebo inej tretej krajine) a keď prijali balíky od iného poskytovateľa služieb dodávania balíkov v zahraničí, ktorý má priamu zmluvu s odosielateľom. V prílohe k tomuto oznámeniu sa uvádzajú praktické príklady oznamovania takejto informácie v rôznych obchodných/prevádzkových scenároch. Prehľad balíkov v rámci/mimo EÚ/EHP je nevyhnutný na získanie správneho obrazu o trhu, najmä pokiaľ ide o relatívny objem dovozu a vývozu. To je obzvlášť dôležité vzhľadom na nedávny nárast elektronického obchodu s krajinami mimo EÚ a EHP. Tento prehľad je takisto nevyhnutný na zhodnotenie vplyvu dovozu/vývozu na rôzne etapy poštového dodávacieho reťazca. III.Transparentnosť cezhraničných sadzieb Podľa článku 5 ods. 1 a článku 5 ods. 2 a podľa prílohy k nariadeniu by poskytovatelia služieb dodávania balíkov, ktorí majú povinnosť oznamovať informácie, mali národnému regulačnému orgánu členského štátu, v ktorom sú usadení, predložiť verejný zoznam sadzieb platný k 1. januáru každého kalendárneho roka pre dodávanie vnútroštátnych kusových poštových zásielok a kusových poštových zásielok v rámci EÚ. Tento zoznam by mal obsahovať sadzby platné pre max.15 štandardných a doporučených poštových zásielok a poštových zásielok so službou sledovania pohybu v rôznych hmotnostných kategóriách od 500 g do 5 kg. Poskytovateľ služieb dodávania balíkov by mal zaslať cenové údaje národným regulačným orgánom do 31. januára každého kalendárneho roka. Národné regulačné orgány by mali následne zaslať prijaté informácie Komisii do 28. februára každého kalendárneho roka. Komisia by mala všetky prijaté verejné sadzby zverejniť na osobitnom webovom sídle do 31. marca každého kalendárneho roka. Informácie o poštových zásielkách uvedených v prílohe k nariadeniu Pri maximálnych povolených rozmeroch poštových zásielok, ktoré sú uvedené v bodoch a) až i) prílohy k nariadeniu (listové zásielky), sa zohľadňujú príslušné rozmery stanovené v Svetovom poštovom dohovore. Zásielky uvedené v bodoch j) až o) (balíky) by nemali byť menšie ako jediný najmenší rozmer stanovený pre listové zásielky, a to je 20 mm. V prípade poskytovateľov služieb dodávania balíkov, ktorí uplatňujú rôzne sadzby v rámci EÚ v závislosti od členského štátu určenia, by mal poskytovateľ služieb dodávania balíkov predložiť sadzby platné pre každý členský štát osobitne.

Ak do jednej z kategórií podľa bodov a) až o), ktoré sú určené v prílohe k nariadeniu (EÚ) 2018/644, patrí viac ako jedna poštová zásielka, mala by sa uviesť len zásielka s najnižšou sadzbou. Pre určenie tejto sadzby by mal poskytovateľ služieb dodávania balíkov v zásade porovnať sadzby rôznych poštových zásielok, ktoré patria do rovnakej kategórie z hľadiska kvality (lehota prepravy), bez zohľadnenia služieb s odlišnou geografickou dostupnosťou alebo distribúciou (napr. poštová zásielka, ktorá je dostupná len pre veľmi špecifické miesto v členskom štáte určenia). Poskytovatelia univerzálnej služby by mali uviesť, ktoré výrobky podliehajú povinnosti univerzálnej služby a ktoré môžu v zásade podliehať posúdeniu podľa článku 6 nariadenia (EÚ) 2018/644. Poskytovatelia by mali takisto poskytnúť doplňujúce informácie o výrobkoch, ktoré sú zahrnuté v tejto kategórii, napr.: i) obchodný názov výrobku s cieľom umožniť jeho identifikáciu; ii) špecifické vlastnosti výrobku (najmä formát) a iii) informácie o možnom geografickom obmedzení v súvislosti s dodaním výrobku. Postup zberu údajov S cieľom obmedziť administratívnu záťaž národných regulačných orgánov a poskytovateľov služieb dodávania balíkov sa v nariadení (EÚ) 2018/644 navrhuje, aby sa informácie, ktoré sa majú oznámiť, zasielali elektronicky. Komisia na dosiahnutie týchto cieľov vyvinula webovú aplikáciu pre národné regulačné orgány, aby jej mohli zasielať informácie podľa článku 5 ods. 2 nariadenia. S cieľom podporiť národné regulačné orgány v zbere týchto informácií od poskytovateľov sa touto aplikáciou navyše podporuje aj zasielanie informácií od poskytovateľov národným regulačným orgánom. Na tento účel boli vo webovej aplikácii vyvinuté dva moduly, jeden na predkladanie údajov podľa článku 5 ods. 1 a jeden na predkladanie údajov podľa článku 5 ods. 2. V prvom module aplikácie sa poskytovateľom služieb dodávania balíkov (vrátane poskytovateľov univerzálnej služby) umožňuje predkladať verejný zoznam sadzieb za tie služby v ich ponuke, ktoré patria do 15 kategórií určených v prílohe k nariadeniu, národnému regulačnému orgánu. V druhom module aplikácie sa národnému regulačnému orgánu umožňuje zasielať údaje Komisii. Každý národný regulačný orgán môže pred predložením údajov Komisii prijaté údaje skontrolovať a schváliť. Ak v dôsledku rozhodnutí, ktoré prijal národný regulačný orgán, poskytovatelia služieb dodávania balíkov používajú iné prostriedky na zasielanie informácií národnému regulačnému orgánu, príslušný národný regulačný orgán by mal zadať prijaté údaje o sadzbách do webovej aplikácie a predložiť tieto údaje Komisii. IV.Posúdenie cezhraničných kusových sadzieb 1.Mechanizmus filtrovania založený na predbežnom posúdení Identifikácia sadzieb Podľa článku 6 ods. 1 národný regulačný orgán vyberie pri každej kusovej poštovej zásielke uvedenej v prílohe k nariadeniu také cezhraničné sadzby, na ktoré sa vzťahuje povinnosť univerzálnej služby a ktoré objektívne považuje za potrebné posúdiť. Na tento účel sa v nariadení navrhuje používať mechanizmus filtrovania založený na predbežnom objektívnom posúdení v súlade so zásadou proporcionality. Cieľom mechanizmu filtrovania založeného na predbežnom posúdení je zníženie administratívnej záťaže národných regulačných orgánov a poskytovateľov služieb dodávania balíkov podliehajúcich povinnosti univerzálnej služby, keďže posúdenie podľa článku 6 ods. 2 a článku 6 ods. 3 nariadenia sa zameriava na obmedzený počet sadzieb. Filtrovanie založené na predbežnom posúdení je potrebné použiť aj na dodržanie zásady proporcionality. . Cieľom mechanizmu by nemalo byť nahradenie alebo duplikácia postupu hĺbkového posúdenia, ktorý je stanovený v článku 6 ods. 2 a článku 6 ods. 3. Mechanizmus filtrovania by sa v žiadnom prípade nemal používať na prijatie rozhodnutia o tom, či sú sadzby „neprimerane vysoké“, pretože ide o rozhodnutie, ktoré sa môže prijať len po dokončení posúdenia podľa článku 6 ods. 2 a článku 6 ods. 3. Namiesto toho by cieľom mechanizmu filtrovania malo byť poskytovanie objektívnych údajov na určenie rozsahu sadzieb, ktoré i) je možné ľahko identifikovať na základe informácií dostupných podľa článku 5 a ii) ktoré môžu byť neprimerane vysoké, kým sa nevykoná komplexnejšie posúdenie. Zabezpečovanie porovnateľnosti a spravodlivosti v rámci celej EÚ Používanie rôznych mechanizmov filtrovania by viedlo k nerovnomernému postupu posudzovania a ovplyvnila by sa ním porovnateľnosť výsledkov posúdenia. Národné regulačné orgány môžu však okrem sadzieb identifikovaných podľa porovnateľného celoeurópskeho mechanizmu filtrovania posudzovať aj iné sadzby. V takom prípade môžu národné regulačné orgány konať na základe vlastného rozhodnutia (napr. na základe poznatkov, ktoré nezískali podľa článku 5) alebo dodatočného mechanizmu filtrovania založeného na predbežnom posúdení. Flexibilný a prispôsobiteľný mechanizmus filtrovania, ktorým sa zohľadňujú zmeny na trhu Pre dosiahnutie uvedených cieľov by národné regulačné orgány mali používať mechanizmus filtrovania, ktorý je založený na klasifikácii cezhraničných sadzieb všetkých členských štátov pre každú z 15 kategórií kusových zásielok, ktoré sú uvedené v prílohe k nariadeniu. Výhodou tohto mechanizmu je porovnanie príslušných sadzieb v rámci celej EÚ, ktoré bude národným regulačným orgánom k dispozícii vo webovej aplikácii Komisie. Navyše ide o jednoduchý a jasný mechanizmus. Neopiera sa o náklady (ani o zástupné ukazovatele nákladov), ktoré sú súčasťou postupu posudzovania. S cieľom dosiahnuť verné a spravodlivé porovnanie by sadzby na webovom sídle Komisie mali byť upravené podľa parít kúpnej sily, ktoré stanovuje Eurostat. Na zamedzenie nepružnosti, ktorá je spojená s pevnou percentuálnou sadzbou, je vhodné stanoviť rozsah medzi 25 % a 5 % najvyšších sadzieb pre každú kategóriu, začínajúc prvé 2 roky s najvyššou percentuálnou sadzbou (t. j. 25 %) a postupne ju znižovať. Percentuálna sadzba, ktorá sa má uplatniť v tomto mechanizme, by sa následne mala určiť na základe úzkej spolupráce medzi Komisiou, národnými regulačnými orgánmi a ERGP. 2.Metodika, ktorá sa použije na posúdenie cezhraničných kusových sadzieb (článok 6 ods. 2 a článok 6 ods. 3)

V článku 6 ods. 2 sa určujú štyri prvky, ktoré by národné regulačné orgány mali predovšetkým zobrať do úvahy pri vykonávaní posúdenia cezhraničných kusových sadzieb, ktoré podliehajú povinnosti univerzálnej služby. Medzi týmito prvkami neexistuje hierarchický vzťah a posúdenie by sa malo zameriavať na všetky z nich s prihliadnutím na osobitné podmienky, ktoré sú stanovené v príslušných bodoch. V článku 6 ods. 3 sa určujú dva nepovinné prvky, ktoré sa môžu v tomto posúdení použiť. a)vnútroštátne a každé iné príslušné sadzby za porovnateľné služby dodávania balíkov v členskom štáte pôvodu a v členskom štáte určenia Porovnateľné služby dodávania balíkov (inými slovami: výrobky) budú v zásade zodpovedajúcimi výrobkami univerzálnej služby v členskom štáte určenia. Stále však môže byť vhodné overiť, či existujú iné služby dodávania balíkov, ktoré možno porovnať s posudzovanými výrobkami. Sadzby za kusové poštové zásielky budú zvyčajne vo veľkej miere závisieť od kvality služby a ďalších vlastností výrobku. Výrobok, ktorý sa používa na posúdenie sadzieb, by mal byť preto, ak nie rovnaký, tak čo najviac podobný, najmä pokiaľ ide o kvalitu a ďalšie vlastnosti. Národný regulačný orgán by mal – okrem sadzieb za poštové zásielky, ktoré podliehajú povinnosti univerzálnej služby – v posúdení takisto zohľadniť ostatné poštové zásielky od poskytovateľov služieb dodávania balíkov, ktoré nepodliehajú povinnosti univerzálnej služby. Na zohľadnenie takýchto zásielok bude nevyhnutné vopred získať informácie o konkrétnych vlastnostiach výrobku a kvalite služby (napr. poistenie/zodpovednosť, rýchlosť dodania, zaručený alebo priemerný čas prepravy, územné pokrytie) s cieľom zaistiť, aby boli služby v trhových podmienkach nahraditeľné. Môže sa stať, že nebude k dispozícii dostatočné množstvo informácií, z ktorých by vyplývalo, že takéto výrobky sú z pohľadu používateľa v dostatočnej miere zameniteľné s posudzovanými výrobkami (pokiaľ ide o vlastnosti služieb vrátane všetkých prvkov pridanej hodnoty, ako aj zamýšľaného použitia a stanovenia ceny). V takom prípade by sa porovnanie malo vykonať len na výrobkoch, ktoré podliehajú povinnosti univerzálnej služby. V schéme sú znázornené potenciálne zásielky, ktoré môžu byť súčasťou porovnania; červenou farbou sú znázornené zásielky, ktoré sa majú posúdiť, oranžovou farbou sú znázornené prípadné primárne porovnávacie služby a zelenou farbou prípadné sekundárne porovnávacie služby. Pri vykonaní porovnania s posudzovanou sadzbou/posudzovanými sadzbami by sa preto mali zohľadniť tieto sadzby: ·po prvé, súčet vnútroštátnej sadzby poskytovateľa univerzálnej služby v členskom štáte pôvodu a vnútroštátnej sadzby poskytovateľa univerzálnej služby v členskom štáte určenia (primárne porovnanie), ·po druhé, súčet vnútroštátnej sadzby poskytovateľa univerzálnej služby v členskom štáte pôvodu a vnútroštátnej sadzby príslušného konkurenta, ktorý poskytuje zameniteľné služby (pozri vyššie) v členskom štáte určenia (sekundárne porovnanie). V posúdení by sa okrem toho malo zvážiť, že pri stanovovaní sadzieb sa uplatňujú rôzne zásady. Sadzby za univerzálne poštové služby sa stanovujú na základe povinnosti dodržiavať zásady uvedené v článku 12 smernice o poštových službách. To znamená, že tieto sadzby musia byť nákladovo orientované, prijateľné, prehľadné a nediskriminačné. Ak sú výsledkom porovnania podstatné rozdiely medzi posudzovanou sadzbou a súčtom vnútroštátnych sadzieb alebo porovnateľných cezhraničných sadzieb, bude obzvlášť dôležité posúdiť príslušné náklady na posudzovanú službu. b) každé uplatňovanie jednotnej sadzby na dva alebo viaceré členské štáty Samotné uplatňovanie jednotnej sadzby možno považovať za legitímnu odchýlku od zásady orientácie na náklady, keďže táto možnosť je stanovená v článku 12 tretej zarážke smernice o poštových službách. V tejto súvislosti sa v nariadení odkazuje na skutočnosť, že jednotné sadzby za cezhraničné dodávky do dvoch alebo viacerých členských štátov môžu byť dôležité na ochranu regionálnej a sociálnej súdržnosti. V dôsledku toho by národné regulačné orgány mali zohľadniť skutočnosť, že medzi nákladmi na konkrétnu službu (t. j. skutočné náklady na zaslanie poštovej zásielky na konkrétne miesto určenia) a sadzbou za službu môže existovať odôvodnený rozdiel. V takýchto prípadoch dochádza k stanoveniu priemeru medzi rôznymi miestami určenia a teda medzi zásielkami s odlišnými štruktúrami nákladov. Väčšina poskytovateľov univerzálnej služby v praxi účtuje jednotnú sadzbu za listy a často aj za balíky odoslané do všetkých ostatných členských štátov. Niektorí poskytovatelia univerzálnej služby takisto majú niekoľko jednotných sadzieb, ktoré sa viažu predovšetkým na geografickú blízkosť (t. j. susediace členské štáty/ostatné štáty EÚ, dva alebo tri regióny). Len veľmi málo poskytovateľov univerzálnej služby používa rozsiahlejšie členenie alebo odlišné tarify do všetkých členských štátov. c) bilaterálne objemy, konkrétne prepravné alebo manipulačné náklady, ostatné relevantné náklady a normy kvality služieb Prvky uvedené v článku 6 ods. 2 písm. c) nariadenia súvisia s nákladmi v širšom zmysle slova a mali by tvoriť podstatu posúdenia vykonávaného národným regulačným orgánom. Ide o neúplný zoznam a zahŕňa všetky druhy možných nákladov (pozri ďalej „ostatné náklady“). Východiskovým (a pravdepodobne hlavným) zdrojom relevantných informácií bude v tejto súvislosti systém nákladového účtovníctva poskytovateľov univerzálnej služby, ktorý je zriadený v súlade s článkom 14 smernice o poštových službách (ktorý obsahuje napr. informácie o objemoch a nákladoch za jednotlivé služby). Informácie o nákladoch budú porovnateľné so službami uvedenými v prílohe k nariadeniu (EÚ) 2018/644 len vtedy, ak sa informácie o nákladoch rozčlenia podľa jednotlivých výrobkov a osobitne sa zaúčtujú. Ak na základe tohto zdroja nie sú dostupné podrobné relevantné informácie, národný regulačný orgán by mal využiť svoje právomoci podľa článku 6 ods. 5 nariadenia, aby dané informácie získal. Objemy zásielok do konkrétneho členského štátu ovplyvnia náklady na jednotku. Ak sú objemy zásielok veľké, pravdepodobne dôjde k úsporám z rozsahu. Ak sú objemy zásielok malé, pravdepodobne nenastanú žiadne úspory z rozsahu (a preto budú jednotkové náklady vyššie). Objemy zásielok by sa mali merať na základe počtu balíkov posudzovanej služby a prípadne ostatných služieb, ktoré sa vykonávajú spoločne. Napríklad dokonca aj v prípade veľmi malého počtu zásielok konkrétnej služby z členského štátu A do členského štátu B môžu stále existovať zásielky jednej služby alebo viacerých služieb spoločnej prepravy, ktoré by mohli viesť k úsporám z rozsahu, a tým znížiť jednotkové náklady. Ak podrobné údaje o objemoch zásielok nie sú dostupné, národný regulačný orgán by mal objem odhadnúť. Odhad objemu by mohol vychádzať napríklad z údajov o príjmoch.